Fost șef SIE, candidat la Cotroceni. Silviu Predoiu a făcut anunțul oficial
- Ionel Sclavone
- 23 martie 2024, 12:58
Silviu Predoiu, fost șef al SIE, a anunțat că intenționează să-și depună candidatura la Președinție. Alegerile vor avea loc în luna septembrie, conform calendarului stabilit de guvern.
Fostul șef al SIE, generalul în rezervă Silviu Predoiu, conduce un partid politic, PLAN. În această calitate, el a anunțat că intenționează să-și depună candidatura la alegeri pentru Cotroceni. Predoiu a fost comandantul operativ al serviciului de informații timp de 13 ani (2005-2018) și a exercitat de câteva ori funcția de director interimar.
Silviu Predoiu se înscrie în cursa pentru Cotroceni
Fostul șef al SIE este președintele unui partid pe care l-a înființat împreună cu un fost consilier guvernamental și un controversat om de afaceri. Din structurile de conducere ale Partidului Liga Acțiunii Naționale, fac parte Constantin Iacov, Victor Bădescu, Alexandru Fieroiu și Nicolae Boțu.
În acest context, deși formațiunea sa nu are prea multă aderență la public, Silviu Predoiu și-a fixat drept țintă Palatul Cotroceni. El a declarat că intenționează să-și depună candidatura pentru alegerile din septembrie. El a făcut aceste declarații în cadrul unei emisiuni de televiziune, întrebat fiind dacă nu-l urmărește cariera de spion în viața politică.
"Mă urmărește până la următoarea (funcție - n. red.). Voi candida, bineînțeles, (la președinție - n. red.) de aceea spun până la următoarea poziție", a declarat Silviu Predoiu, conform canal33.ro.
Până atunci, generalul SIE pregătește, alături de colegii săi de partid, o convenție națională unde își vor face face cunoscut programul politic. Evenimentul este programat pentru ziua de 13 aprilie.
Fostul șef al SIE care vrea la președinție
Generalul în rezervă Silviu Predoiu a ocupat funcția de director adjunct al SIE în 2005. El a fost comandantul operativ al serviciului timp de 13 ani. Iar cu acest prilej a ocupat postul de director interimar al serviciului pentru diferite perioade de timp, între anii 2006 și 2018.
După retragerea din activitate, în 2018, Silviu Predoiu a debutat în politică alături de fostul premier PSD Victor Ponta. El a făcut parte din partidul înfințat de acesta, Rro România.
Ulterior, împreună cu Alexandru Fieroiu și Constantin Iacov, a fondat Partidul Liga Acțiunii Naționale (PLAN). Noua formațiune a apărut după ce, în prealabil, cei trei au lansat platforma "România, Implică-te!". Aceasta a fost prezentată drept "o asociație care își propune să ofere o voce demnă și puternică fiecărui român ce va alege să aibă un cuvânt de spus în viața politică și civică".
Silviu Predoiu se pregătește pentru alegeri
Partidul Liga Acțiunii Naționale se pregătește, la fel ca orice altă formațiune politică, pentru alegerile din acest an. Partidul este prea puțin cunoscut în spațiul public, iar acest lucru i se datorează aproape exclusiv generalului Silviu Predoiu.
Cu toate acestea, nimeni nu-i împiedică pe fondatorii Ligii, ca și pe membrii ori simpatizanții formațiunii să-și încerce norocul. Rămâne de văzut dacă PLAN va reuși să prezinte liste de candidați la europarlamentarele și localele din 9 iunie.
Pe de altă parte, alegerile prezidențiale pe care le vizează Silviu Predoiu vor avea loc în luna septembrie. Conform calendarului propus de guvernul Ciolacu, primul tur va fi pe 15 septembrie, iar cel de-al doilea pe 29 septembrie.